Document ID: 32013D0770

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 17ης Δεκεμβρίου 2013 για τη σύσταση του Εκτελεστικού Οργανισμού για τους Καταναλωτές, την Υγεία και τα Τρόφιμα και την κατάργηση της απόφασης 2004/858/ΕΚ (2013/770/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (1), και ιδίως το άρθρο 3, Εκτιμώντας τα ακόλουθα: (1) Ο κανονισμός (ΕΚ) αριθ. 58/2003 εξουσιοδοτεί την Επιτροπή να αναθέτει αρμοδιότητες σε εκτελεστικούς οργανισμούς για την εκτέλεση του συνόλου ή μέρους ενός προγράμματος ή έργου της Ένωσης, εξ ονόματός της και υπό την ευθύνη της. (2) Ο σκοπός της ανάθεσης καθηκόντων εκτέλεσης προγραμμάτων σε εκτελεστικούς οργανισμούς είναι να επιτρέψει στην Επιτροπή να επικεντρωθεί στις κύριες δραστηριότητες και καθήκοντά της που δεν είναι δυνατόν να ανατεθούν σε εξωτερικούς φορείς, χωρίς όμως να απολέσει τον έλεγχο και την τελική ευθύνη για τις δραστηριότητες που διαχειρίζονται οι εκτελεστικοί οργανισμοί. (3) Η ανάθεση των καθηκόντων υλοποίησης ενός προγράμματος σε εκτελεστικό οργανισμό απαιτεί τον σαφή διαχωρισμό των σταδίων προγραμματισμού. Ο διαχωρισμός αυτός συνεπάγεται ευρεία διακριτική ευχέρεια για τη λήψη πολιτικών αποφάσεων, η οποία βαρύνει την Επιτροπή, και για τη λήψη αποφάσεων σχετικά με την εκτέλεση του προγράμματος, η οποία θα πρέπει να ανατίθεται στον εκτελεστικό οργανισμό. (4) Με την απόφαση 2004/858/ΕΚ (2), η Επιτροπή ίδρυσε τον Εκτελεστικό Οργανισμό για το Πρόγραμμα Δημόσιας Υγείας (στο εξής αναφερόμενος ως «ο Οργανισμός») και του ανέθεσε, για την περίοδο από την 1η Ιανουαρίου 2003 έως τις 31 Δεκεμβρίου 2008, τη διαχείριση του προγράμματος κοινοτικής δράσης στον τομέα της δημόσιας υγείας, που θεσπίστηκε με την απόφαση αριθ. 1786/2002/ΕΚ του Ευρωπαϊκού Κοινοβουλίου και του Συμβουλίου (3). (5) Στη συνέχεια, η Επιτροπή τροποποίησε επανειλημμένα την εντολή του οργανισμού, ώστε να συμπεριλάβει τη διαχείριση νέων έργων και προγραμμάτων. Με την απόφαση 2008/544/ΕΚ της Επιτροπής (4) ο «Εκτελεστικός Οργανισμός για το Πρόγραμμα Δημόσιας Υγείας» μετατράπηκε σε «Εκτελεστικό Οργανισμό για την Υγεία και τους Καταναλωτές», η θητεία του παρατάθηκε έως τις 31 Δεκεμβρίου 2015 και συμπεριλήφθηκαν στις αρμοδιότητές του η εκτέλεση του προγράμματος δημόσιας υγείας 2008-2013, το οποίο εγκρίθηκε με την απόφαση αριθ. 1350/2007/ΕΚ του Ευρωπαϊκού Κοινοβουλίου και του Συμβουλίου (5), του προγράμματος για τους καταναλωτές για την περίοδο 2007-2013, όπως εγκρίθηκε με την απόφαση αριθ. 1926/2006/ΕΚ του Ευρωπαϊκού Κοινοβουλίου και του Συμβουλίου (6), καθώς και των μέτρων κατάρτισης σε θέματα ασφάλειας τροφίμων, τα οποία καλύπτονται από την οδηγία 2000/29/ΕΚ του Συμβουλίου (7) και τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (8). Η εκτελεστική απόφαση 2012/740/ΕΕ της Επιτροπής (9) επεξέτεινε το πεδίο των δραστηριοτήτων του Οργανισμού στα μέτρα κατάρτισης εκτός των κρατών μελών και τον επιφόρτισε με τη διαχείριση των μέτρων κατάρτισης σε θέματα ασφάλειας τροφίμων που καλύπτονται από την απόφαση C(2012) 1548 της Επιτροπής (10), και από το άρθρο 22 παράγραφος 1 και 3 του κανονισμού (ΕΚ) αριθ. 1905/2006 του Ευρωπαϊκού Κοινοβουλίου και του Συμβουλίου (11). Επιπλέον, ανατέθηκε στον Οργανισμό η διαχείριση της συμφωνίας με την ANEC, την ευρωπαϊκή φωνή των καταναλωτών για θέματα τυποποίησης. Η εν λόγω συμφωνία διέπεται από τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου (12). (6) Ο Οργανισμός που ιδρύθηκε με την απόφαση 2004/858/ΕΚ απέδειξε την αποτελεσματικότητα και την αποδοτικότητά του. Εξωτερικοί σύμβουλοι διενήργησαν ενδιάμεση αξιολόγηση του Εκτελεστικού Οργανισμού για τη Δημόσια Υγεία (που είναι γνωστός ως ο Εκτελεστικός Οργανισμός για την Υγεία και τους Καταναλωτές από τον Ιούλιο του 2008). Από την τελική έκθεση του Δεκεμβρίου του 2010 προέκυψε ότι ο Οργανισμός μπορεί να ασκεί αποτελεσματικότερα τα καθήκοντα εκτέλεσης του προγράμματος δημόσιας υγείας και ταυτόχρονα να εξασφαλιστεί η συνολική διαχείριση των εν λόγω κοινοτικών προγραμμάτων και μέτρων από την Επιτροπή. (7) Στην ανακοίνωσή της, της 29ης Ιουνίου 2011, Προϋπολογισμός για την «Ευρώπη 2020» (13), η Επιτροπή πρότεινε να γίνει μεγαλύτερη χρήση των υφιστάμενων εκτελεστικών οργανισμών για την εκτέλεση προγραμμάτων της Ένωσης στο επόμενο πολυετές δημοσιονομικό πλαίσιο. (8) Η ανάλυση κόστους-οφέλους (14) που πραγματοποιήθηκε σύμφωνα με το άρθρο 3 παράγραφος 1 του κανονισμού (ΕΚ) αριθ. 58/2003, έδειξε ότι η ανάθεση στον Οργανισμό καθηκόντων εκτέλεσης όσον αφορά το πρόγραμμα για τους καταναλωτές, το πρόγραμμα για τη δημόσια υγεία και τα μέτρα κατάρτισης σε θέματα ασφάλειας τροφίμων είναι δυνατόν να προσπορίσει σημαντικά ποιοτικά και ποσοτικά οφέλη σε σύγκριση με την επιλογή της μη ανάθεσης, κατά την οποία οι υπηρεσίες της Επιτροπής θα διαχειρίζονται όλες τις πτυχές των νέων προγραμμάτων. Τα τρία διάδοχα προγράμματα είναι σύμφωνα με την εντολή και την αποστολή του Οργανισμού και συνεχίζουν τις δραστηριότητές του. Ο Οργανισμός ανέπτυξε με την πάροδο των ετών εμπειρογνωμοσύνη, προσόντα και δυναμικό για τη διαχείριση των εν λόγω προγραμμάτων. Κατά συνέπεια, η Επιτροπή και οι δικαιούχοι του προγράμματος θα ωφεληθούν από την εμπειρία και την εμπειρογνωμοσύνη που οικοδόμησε ο Οργανισμός καθώς και από την επακόλουθη αύξηση της παραγωγικότητας, ιδίως την υψηλής ποιότητας διαχείριση του προγράμματος, την απλοποίηση των διαδικασιών και την καλύτερη παροχή υπηρεσιών χάρη στην επιτάχυνση της σύναψης συμβάσεων και των πληρωμών. Με το πέρασμα των ετών ο Οργανισμός ανέπτυξε αποτελεσματικούς διαύλους για να εξασφαλίσει την εγγύτητα με τους δικαιούχους και ανέδειξε ευρέως τον ρόλο της Ένωσης ως φορέα υλοποίησης των εν λόγω προγραμμάτων. Η ανάθεση της διαχείρισης του προγράμματος στον Οργανισμό αναμένεται να διασφαλίσει τη συνέχεια της επιχειρηματικής δραστηριότητας για τους δικαιούχους των προγραμμάτων που έχουν ήδη αποτελέσει αντικείμενο ανάθεσης, καθώς και για όλα τα ενδιαφερόμενα μέρη. Συνεπώς, το πέρασμα στο καθεστώς της εσωτερικής διαχείρισης είναι δυνατόν να προκαλέσει προβλήματα. Η ανάθεση της διαχείρισης του προγράμματος στον Οργανισμό εκτιμάται ότι θα αποφέρει κέρδη αποδοτικότητας ύψους 14 εκατ. ευρώ για την περίοδο από το 2014 έως το 2024, σε σύγκριση με το σενάριο της μη ανάθεσης. (9) Για να εξασφαλίσει τη συνοχή της ταυτότητας του κάθε εκτελεστικού οργανισμού, η Επιτροπή συγκέντρωσε, όσο το δυνατόν περισσότερο, τις εργασίες ανά θεματικό τομέα πολιτικής κατά την εκπόνηση των νέων εντολών τους. (10) Η διαχείριση του προγράμματος δημόσιας υγείας για τα έτη 2008 έως 2013, το οποίο θεσπίστηκε με την απόφαση αριθ. 1350/2007/ΕΚ, του προγράμματος για τους καταναλωτές για την περίοδο 2007-2013, το οποίο εγκρίθηκε με την απόφαση αριθ. 1926/2006/ΕΚ, των μέτρων κατάρτισης σε θέματα ασφάλειας τροφίμων που καλύπτονται από την οδηγία 2000/29/ΕΚ, τον κανονισμό (ΕΚ) αριθ. 882/2004, τον κανονισμό (ΕΚ) αριθ. 1905/2006 και την απόφαση C(2012) 1548, καθώς και η διαχείριση της συμφωνίας με την ANEC που διέπεται από τον κανονισμό (ΕΕ) αριθ. 1025/2012, η εκτέλεση των οποίων επιτελείται επί του παρόντος στο πλαίσιο του Οργανισμού, όπως επίσης και η διαχείριση του προγράμματος για τους καταναλωτές για την περίοδο 2014-2020 (15), του προγράμματος δημόσιας υγείας για τα έτη 2014 έως 2020 (16), και των μέτρων κατάρτισης σε θέματα ασφάλειας τροφίμων, τα οποία καλύπτονται από τον κανονισμό (ΕΚ) αριθ. 882/2004 και την οδηγία 2000/29/ΕΚ, περιλαμβάνουν την υλοποίηση σχεδίων τεχνικού χαρακτήρα τα οποία δεν συνεπάγονται τη λήψη πολιτικών αποφάσεων και απαιτούν υψηλό επίπεδο τεχνικής και χρηματοοικονομικής εμπειρογνωμοσύνης σε όλη τη διάρκεια εφαρμογής του έργου. (11) Ο Οργανισμός θα πρέπει να είναι υπεύθυνος για την παροχή υπηρεσιών διοικητικής και υλικοτεχνικής υποστήριξης, ιδίως εάν με τη συγκέντρωση των εν λόγω υπηρεσιών καθίσταται δυνατόν να πραγματοποιηθούν πρόσθετα κέρδη και οικονομίες κλίμακας. (12) Για να εξασφαλιστεί εγκαίρως η συνεκτική εφαρμογή της παρούσας απόφασης και των σχετικών προγραμμάτων, είναι απαραίτητο ο Οργανισμός να ασκεί τα καθήκοντά του όσον αφορά την εκτέλεση των εν λόγω προγραμμάτων με την επιφύλαξη και από την ημερομηνία έναρξης ισχύος τους. (13) Θα πρέπει να συσταθεί ο Εκτελεστικός Οργανισμός για τους Καταναλωτές, την Υγεία και τα Τρόφιμα. Ο εν λόγω οργανισμός θα πρέπει να αντικαταστήσει και να διαδεχτεί τον Εκτελεστικό Οργανισμό που συστάθηκε με την απόφαση 2004/858/ΕΚ. Ο Οργανισμός θα πρέπει να λειτουργεί σύμφωνα με το γενικό καταστατικό που θεσπίστηκε βάσει του κανονισμού (ΕΚ) αριθ. 58/2003. (14) Συνεπώς, η απόφαση 2004/858/ΕΚ θα πρέπει να καταργηθεί και να θεσπιστούν μεταβατικές διατάξεις. (15) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής των εκτελεστικών οργανισμών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Σύσταση Ιδρύεται ο Εκτελεστικός Οργανισμός για τους Καταναλωτές, την Υγεία και τα Τρόφιμα (στο εξής αναφερόμενος ως «ο Οργανισμός»), ο οποίος αντικαθιστά τον εκτελεστικό οργανισμό που συστάθηκε με την απόφαση 2004/858/ΕΚ από την 1η Ιανουαρίου 2014 έως τις 31 Δεκεμβρίου 2024. Το καταστατικό του διέπεται από τον κανονισμό (ΕΚ) αριθ. 58/2003. Άρθρο 2 Τόπος εγκατάστασης Ο Οργανισμός εδρεύει στο Λουξεμβούργο. Άρθρο 3 Στόχοι και καθήκοντα 1. Στον Οργανισμό ανατίθεται η εκτέλεση μερών των ακόλουθων προγραμμάτων και δράσεων της Ένωσης: α) πρόγραμμα για τους καταναλωτές για την περίοδο 2014-2020· β) πρόγραμμα για τη δημόσια υγεία για την περίοδο 2014-2020· γ) μέτρα κατάρτισης σε θέματα ασφάλειας τροφίμων που καλύπτονται από την οδηγία 2000/29/ΕΚ και τον κανονισμό (ΕΚ) αριθ. 882/2004. Το πρώτο εδάφιο εφαρμόζεται με την επιφύλαξη και από την ημερομηνία της έναρξης ισχύος καθενός από τα εν λόγω προγράμματα. 2. Στον Οργανισμό ανατίθεται η εκτέλεση των υπολειπόμενων ενεργειών όσον αφορά τα ακόλουθα προγράμματα και δράσεις: α) πρόγραμμα για τους καταναλωτές για την περίοδο 2007-2013· β) πρόγραμμα για τη δημόσια υγεία για την περίοδο 2008-2013· γ) μέτρα κατάρτισης σε θέματα ασφάλειας τροφίμων που καλύπτονται από την οδηγία 2000/29/ΕΚ, τον κανονισμό (ΕΚ) αριθ. 882/2004, τον κανονισμό (ΕΚ) αριθ. 1905/2006 και την απόφαση C(2012) 1548· δ) διαχείριση της συμφωνίας με την ANEC, την ευρωπαϊκή φωνή των καταναλωτών σε θέματα τυποποίησης, η οποία διέπεται από τον κανονισμό (ΕΕ) αριθ. 1025/2012. 3. Στο πλαίσιο της εκτέλεσης των μερών των προγραμμάτων και των δράσεων της Ένωσης που αναφέρονται στις παραγράφους 1 και 2, ο Οργανισμός είναι υπεύθυνος για τα ακόλουθα καθήκοντα: α) διαχείριση όλων ή μερικών από τα στάδια εκτέλεσης των προγραμμάτων και όλων ή μερικών από τα στάδια του κύκλου ζωής συγκεκριμένων έργων με βάση τα συναφή προγράμματα εργασίας που εγκρίνει η Επιτροπή, αν η Επιτροπή του έχει δώσει σχετική εξουσιοδότηση στην πράξη μεταβίβασης αρμοδιοτήτων· β) έγκριση των πράξεων εκτέλεσης του προϋπολογισμού όσον αφορά τα έσοδα και τις δαπάνες, καθώς και εκτέλεση όλων των ενεργειών που είναι αναγκαίες για τη διαχείριση του προγράμματος, αν η Επιτροπή του έχει δώσει σχετική εξουσιοδότηση στην πράξη μεταβίβασης αρμοδιοτήτων· γ) παροχή υποστήριξης κατά την εκτέλεση του προγράμματος, αν η Επιτροπή του έχει δώσει σχετική εξουσιοδότηση στην πράξη μεταβίβασης αρμοδιοτήτων. 4. Ο Οργανισμός μπορεί να είναι υπεύθυνος για την παροχή υπηρεσιών διοικητικής και λογιστικής υποστήριξης, εφόσον αυτό προβλέπεται στην πράξη μεταβίβασης αρμοδιοτήτων, προς τους φορείς εκτέλεσης ενός προγράμματος και εντός του πεδίου των προγραμμάτων που αναφέρονται στην εν λόγω πράξη. Άρθρο 4 Διάρκεια των διορισμών 1. Τα μέλη της διευθύνουσας επιτροπής διορίζονται για περίοδο δύο ετών. 2. Ο διευθυντής διορίζεται για περίοδο τεσσάρων ετών. Άρθρο 5 Εποπτεία και απολογισμός εκτέλεσης Ο Οργανισμός εποπτεύεται από την Επιτροπή και υποβάλλει τακτικά έκθεση προόδου σχετικά με την εφαρμογή των προγραμμάτων της Ένωσης ή των μερών τους για τα οποία είναι αρμόδιος, σύμφωνα με τους κανόνες και με τη συχνότητα που καθορίζονται στην πράξη μεταβίβασης αρμοδιοτήτων. Άρθρο 6 Εκτέλεση του προϋπολογισμού λειτουργίας Ο Οργανισμός εκτελεί τον οικείο προϋπολογισμό λειτουργίας σύμφωνα με τις διατάξεις του κανονισμού (ΕΚ) αριθ. 1653/2004 της Επιτροπής (17). Άρθρο 7 Κατάργηση και μεταβατικές διατάξεις 1. Η απόφαση 2004/858/ΕΚ καταργείται από την 1η Ιανουαρίου 2014. Οι αναφορές στην καταργούμενη απόφαση θεωρούνται ως αναφορές στην παρούσα απόφαση. 2. Ο Οργανισμός λογίζεται ως ο διάδοχος φορέας του εκτελεστικού οργανισμού που συστάθηκε με την απόφαση 2004/858/ΕΚ. 3. Με την επιφύλαξη της αναθεώρησης της βαθμολογικής κατάταξης των αποσπασμένων υπαλλήλων, η οποία προβλέπεται από την πράξη μεταβίβασης αρμοδιοτήτων, η παρούσα απόφαση δεν θίγει τα δικαιώματα και τις υποχρεώσεις του προσωπικού που απασχολείται στον Οργανισμό, συμπεριλαμβανομένου του διευθυντή του. Άρθρο 8 Έναρξη ισχύος Η παρούσα απόφαση αρχίζει να ισχύει την επομένη της δημοσίευσή της στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2014. Βρυξέλλες, 17 Δεκεμβρίου 2013.

Classification Labels:
1934
311

Label Descriptions:
{"1934": "Πολιτική για την υγεία", "311": "ΥΓΕΙΑ"}

EuroVoc IDs (Original): 138
5769
2479
1268

EuroVoc IDs (Expanded): 138
5769
2479
1268

Dataset Source: meu

Split: test